“Ia na noda rarawa mamada sa dede vakalailai sara ga, sa vakayacora vei keda na serau levu, sa uasivi cake vakalevu sara, ka tawa mudu,” (2 Korinica 4:17).
“Sa i koya na bukawaqa ni dredre, ka vakabasikataka mai na koula ni i tovo vakalou,” (Madame Guyou).
Ena daku ni veidredre kece eda sotava, sa tiko mai kina e dua na inaki ni Kalou.
E vakayagataka na Kalou na veidraki duidui ni bula me vakatuburi keda kina vakayalo. E vakatau vakalevu cake na Kalou ki na draki ni bula duidui me buli keda kina me da ucui Jisu, ka vakalailai ena nona vakatautaka ki na noda wilika na iVola Tabu. Na vuna oqori e sa matata vakasigalevu tu: eda sotava tiko na draki ni bula duidui ena loma ni ruasagavulu ka va na auwa ni veisiga.
E a sa kaya oti vei keda ko Jisu ni da na sotava na dredre ena noda bula voli e vuravura, (Joni 16:33). E sega ni dua e galala mai na mosi, se sega ni sota kaya na rarawa, ka sega ni dua e lako voli ena bula oqo, e sega ni sota kaya na dredre. Na bula oqo sa bula ni dredre. Ena gauna ko walia kina e dua na dredre, sa wawa tale tu e dua me kena isosomi. E sega ni ra leqa lelevu taucoko, ia era bibi kece ki na inaki ni Kalou me vukea na nomu tubu vakayalo. E vakayaloqaqataki keda ko Pita ni kaya ni sa sega ni ka ni kidacala na dredre eda sotava, “Kakua ni kidacala e na vuku ni rarawa katakata sa yaco me vakatovolei kemudou, me vaka sa yacovi kemudou na ka tani,” (1 Pita 4:12).
E dau vakayagataka na dredre na Kalou me kauti keda vakavoleka yani kina Vua. E kaya na iVola Tabu, “Sa voleka ko Jiova vei ira sa ramusu na yalodra; ka sa vakabulai ira sa dasila na lomadra,” (Same 34:18). Na veigauna ko na vakila kina ni titobu ka vakaibalebale duadua na nomu torova na Kalou, sa i ira na veisiga ni butobuto lelevu ko na sotava, ni sa kavoro na yalomu, ni ko vakila na galili, ni sa sega na vanua mo vuki kina mo kunea na vakacegu, ni sa rui sivia na nomu mosi, ka ko sa rawa ni vuki duadua ga vua na Kalou. Ena gauna eda sotava kina na rarawa sa i koya na gauna eda vulica kina me da cabora na noda masu titobu duadua, ka da vakila ni lako sara ga mai na uto ni lomada. Ni da sa mosi tu, sa sega vei keda na kaukauwa me da cabora na masu e vovodea ka vaka ga na iwiligusu.
E kaya ko Joni Eareckson Tada, “Ni totoka tu na draki ni bula, eda na rawa ni taura tu ga vakamamada na bula ena noda kila tu na veika baleti Jisu, ena noda vakatamurimuri Koya, na noda cavuta na veitiki ni Vola Tabu, kei na noda veitalanoataki Koya. Ia, sa i koya ga na veigauna ni noda rarawa, eda na qai kilai Koya dina kina. Eda vulica na veika baleta na Kalou ena noda rarawa, o koya eda sega ni vulica rawa ena veisala tale eso.”
E a rawa vua na Kalou me a tarova na vesu nei Josefa (Vakatekivu 39:20-22), me a tarova na biu nei Taniela ki na qara ni laione (Taniela 6:16-23); me a tarova na nona kolotaki ko Jeremaia ena loma ni ikeli (Jeremaia 38:6), me a tarova na kasa vakatolu nei Paula (2 Korinica 11:25), me a tarova na nodratou biu ki na lovo ni bukawaqa na cauravou ni Iperiu (Taniela 3:1-26) – ia, e a sega ni cakava vakakina. E a vakatara ga na veileqa oya me yaco, me ra toro vakavoleka yani kina Vua ko ira yadua ka ra sotava na veidredre oya.
Ni da sotava na dredre, eda vakasaurarataki me da rai vua na Kalou ka vakararavi Vua, ka sega vei keda vakai keda. E a kaya ko Paula, “Ia keitou sa vaka ni keitou sa lewai me keitou mate, me keitou kakua ni vakararavi kina vei keitou, vua ga na Kalou o koya sa vakaturi ira cake tale na mate,” (2 Korinica 1:9). Ko na sega ni rawa ni kila ni sa i Koya duadua ga ko gadreva, me yacova na gauna e sa sega tale e dua ko rawa ni vuki kina mo kunea na vakacegu.
Veitalia ga se cava na vuna, e sega ni dua na leqa e tarai iko rawa vakavo ga kevaka e sa vakatara na Kalou. Na veika kece e yaco vua e dua na luve ni Kalou e sa kila oti na Tamada, ka gadreva o Koya me vakayagataka me basika kina na vinaka, dina ga ni gadreva ko Setani kei ira tale na so me basika kina na ca.
Me baleta ni sa lewa na veika kece na Kalou, sa sega kina ni dua na vakacalaka ena Nona ituvatuva vinaka me baleti iko. Baleta ni a sa volai oti tu ena ivola ni yabaki ni Kalou na nomu veisiga ni bera na nomu sucu mai, na veika yadua e yaco vei iko e tiko na kena bibi ena nomu bula vakayalo. Na veika kece sara! E vakamacalataka ko Paula na vuna, “Ni da sa kila sa veivuke na ka kecega me ra vinaka kina era sa lomana na Kalou, ko ira era sa kacivi me vaka na ka sa nakiti oti. Ia ko ira kece sa kilai ira eliu ko Koya, sa lesi ira eliu me ra tautauvata kei na Luvena,” (Roma 8:28-29).
NODA KILA VINAKA NA ROMA 8:28-29
Oqo e dua na tikina e dau tauri cala vakavuqa, ka sega ni matata vinaka na kena ibalebale dina vei ira na vuqa. E sega ni kaya, “E vakavuna na veika kece na Kalou me yaco me vaka na ka au vinakata.” Eda sa kila levu tu ga ni sega ni dina oqori. Ka sega talega ni kaya, “E vakavuna na Kalou me yaco na veika kece me dua kina na icavacava marau e vuravura.” E sega talega ni dina oqori. E levu sara na icavacava rarawa e vuravura.
Eda bula tiko oqo ena dua na vuravura e sa bale tu. Mai lomalagi duadua ga, e vakayacori vakadodonu kina na veika kece me vaka na lewa ni Kalou. Oya na vuna eda vakaroti kina me da masu ka kaya, “Me caka na lomamuni e vuravura me vaka sa caka mai lomalagi,” (Maciu 6:10). Kevaka me da kila vinaka sara na Roma 8:28-29, e dodonu me da vakasamataka vakamatailailai na kena veiyatu vosa yadua:
“Ni da sa kila” : Na noda inuinui ena gauna ni dredre e sega ni yavutaki ena noda vakabauta tiko ni na yaco ga na veika vinaka, se na noda via raica ga na yasana vinaka ni bula, ka me da bonata tani na veika e sega ni vinaka. Ia e yavutaki ga ena yavudei ni Vosa ni Kalou, ni sa tu e Ligana na lewa ni veika kecega ka sa lomani keda. E tiko e dua na Matai Levu ena daku ni veika kecega. E sega ni vakacalaka na nomu bula. E tiko e dua na ituvatuva ni veika kece. Na lewa ni veika kece e yaco, e tu kece e Ligana. Eda dau cala na tamata, ia na Kalou e sega ni cala. E sega ni rawa ni butucala na Kalou – baleta ni sa Kalou.
“sa veivuke” : Na veika e yaco ena nomu bula, era cakacaka vata ena inakinaki ni Kalou. Era sega ni yaco yadudua, ia era tiki kece ni dua na ituvatuva, me ra veisautaki iko mo ucui Karisito. Kevaka ko via buli keke, ko na vakayagataka na falawa, masima, yaloka droka, suka kei na waiwai ni vakasaqa. Kevaka e laukana yadudua na veika oqori, era na sega so ni kana vinaka. Ia, kevaka era waki vata me buli kina na keke, sa dua na ka na kena kana vinaka. Kevaka ko solia vua na Kalou na veika kece e ca ena nomu bula, ena wakia vata o Koya me basika kina na vinaka.
“na ka kecega” : Na ituvatuva ni Kalou me baleta na nomu bula, e okati kina na veika kece e yaco vei iko – me wili kina na nomu cala, nomu ivalavala ca, kei na nomu mavoa. E wili talega kina na nomu tauvi mate, na nomu dinau, na vakacalaka, na veibiu, kei na nodra mate na wekamu. Na Kalou e rawa ni vakatubura na vinaka mai na veika ca kece ko sotava. E a vakayacora vakakina mai Kalivari.
“me ra vinaka kina” : E sega ni kena ibalebale oqo ni vinaka na ka kece ena bula oqo. E vuqa na ka e yaco ena vuravura oqo e ca ka vakavuna na rarawa, ia na Kalou e kenadau duadua me vukica na ca me vinaka. Ena kawa nei Jisu Karisito, e ratou okati kina e lewe va na marama: ko Camari, Reapi, Ruci kei Pacisepa. Ko Camari e a davo vata kei vugona me rawa ni kunekune kina. Ko Reapi, e a dau volitaki koya vei ira na tagane. Ko Ruci, e a sega ni yalewa Jiu, ka a voroka na lawa ena nona vakawatitaka e dua na Jiu. Ko Pacisepa, e a lasa vata kei Tevita, ka qai vakavuna sara na labati nei watina. Oqo eso na veika ca ka a yaco vei ira e dua na kawa tamata, ia, e a qai vukica na Kalou me basika kina na vinaka, ena sucu mai nei Jisu ena nodratou kawa na marama oqo. Sa cecere cake mai na noda leqa, noda mosi, kei na noda ivalavala ca, na ituvatuva ni Kalou.
“era sa lomana na Kalou, ko ira era sa kacivi” : Na iyaloyalo oqo, e baleti keda ga na vakatokai me da luve ni Kalou. E sega ni baleta na tamata kece. E yaco na veika kece me basika na ca vei ira era via vakayacora ga na lomadra ka bula veisaqasaqa kei na Kalou.
“me vaka na ka sa nakiti oti” : Na cava na inaki oya? Na inaki oya, sa i koya me da yaco me da ucuya na Luvena. Na veika kece e vakatara na Kalou me yaco ena nomu bula, e vakatara me baleta ga na Nona inaki oya!
NA VAKATUBURI NI ITOVO VAKARISITO
O keda, eda vaka na vatu talei, ka da vakayagoyagovinakataki mai na ituki kei na matau ni sivisivi ni rarawa kei na dredre. Kevaka e sega ni kaukauwa na ituki lailai oqo me tukia laivi na vanua varovaroa mai na vatu talei oya, ena vakayagataka na Kalou e dua na ituki levu cake ka dau voroka na vatu lelevu. Kevaka e se sega ga ni rauta, ena taurivaka na Kalou na ituki levu vakamisini. Ena vakayagataka o Koya na iyaya ni cakacaka e veiganiti kei na kaukauwa ni cakacaka me caka.
Na dredre kece eda sotava, e sa dua na katuba ka dola vei keda me da tubu cake kina vakayalo, ka vakatau na levu ni noda tubu ena kena levu cake na dredre eda sota kaya. E kaya ko Paula, “Ni da sa kila sa tubu na dauvosota mai na ka rarawa, ia na dauveivakatovolei mai na dauvosota; ia na i nuinui mai na dauveivakatovolei,” (Roma 5:3-4). Na veika e yaco vei iko e taudaku, e sega soti ni bibi me vaka na veika e yaco e lomamu. Na veimataqali draki ni bula ko sota kaya era sega ni ka tudei, ia na yalomu kei na nomu itovo ena bula tu ka sega ni mudu.
E vakawasoma ena iVola Tabu na kena vakatauvatani na dredre eda sota kaya kei na bukawaqa era vakayagataka na dau vavi kaukamea me vakamai kina na veika e vakaduka tu na kaukamea waicala. E kaya ko Pita, “Me sa kune kina na nomudou vakabauta ni sa vakatovolei, me talei vakalevu sara ka talei vakalailai na koula sa caca rawa ni sa vakatovolei e na bukawaqa,” (1 Pita 1:7).
E a tarogi e dua na dauvavi siliva, “Ko kila vakacava na gauna e sa buta vinaka kina na siliva ko vavia ka sa sega na ka e vakaduka tu?” E a qai sauma o koya ka kaya, “Ena gauna au sa rawa ni ilovi au vinaka kina ena siliva au vavia tiko.” E vakakina ena gauna ko sa vakatovolei oti kina ena bukawaqa ni dredre, era na raica na tamata na iyaloyalo kei Jisu ena nomu bula. E kaya ko Jemesa, “Sa vakatubura na dauvosota na vakatovolei ni nomudou vakabauta,” (Jemesa 1:3).
Me vaka ni gadreva na Kalou me veisautaki iko mo ucui Jisu, ena kauti iko mo sota kaya na veika dredre e a sotava ko Jisu. Oya e okati kina na galili, na vakatovolei, na dredre, na vakalewai, na veibiligi, kei na vuqa tale na leqa duidui. E kaya na iVola Tabu ni ko Jisu “ a sa vakatavulici ga e na i valavala ni talairawarawa, ni sa vosota tiko na ka rarawa,” ka “ni sa vakarautaki oti, sa yaco me vu ni bula tawa mudu,” (Iperiu 5:8-9). Na cava me vagalalataki keda kina na Kalou mai na veika dredre e a vakatara me sotava na Luvena? E kaya ko Paula, “Eda sa i taukei vata kei Karisito; kevaka eda sa vosota vata kaya na ca, eda sa vakalougatataki vata kaya talega,” (Roma 8:17).
MO SOTAVA NA VEIVAKATOVOLEI ME VAKATAKI JISU
Na dredre e sega ni vakatubura vakai koya na ka e gadreva na Kalou. E vuqa era dau luletaka na dredre ni bula era sotava, ka dau vakataotaki kina na nodra tubu. E dodonu mo sotava na dredre kei na veivakatovolei me vaka na Nona sotava ko Jisu.
Mo nanuma tiko ni vinaka taucoko na ituvatuva ni Kalou. E kila tu na Kalou na veika e vinaka duadua me baleti iko, ka kauwaitaki iko vakalevu. E kaya na Kalou vei Jeremaia, “Ni’u sa kila koi au na nanuma ni yaloqu e na vukumudou, sa kaya ko Jiova, na nanuma mo dou vinaka, ka sega ni ca, ka me’u solia vei kemudou na i nuinui vinaka ni gauna e muri,” (Jeremaia 29:11). Ko Josefa e a kila vinaka na dina oqo ena nona a kaya vei ratou na tuakana ka ratou a volitaki koya me la’ki bobula, “Ia koi kemudou, dou a nanuma vakaca vei au, ia sa nakita na vinaka na Kalou,” (Vakatekivu 50:20). Ko Esekaia e a vosa tale ga vakakina me baleta na mate levu ka a tauvi koya: “Raica sa vuki na noqu rarawa me’u vakacegu,” (Aisea 38:17). Ena veigauna e vaka “sega” kina na Kalou ki na nomu masu ni kerekere, mo nanuma, “Ia ko Koya me bau yaga vei keda, me da vakataki Koya kina e na yalosavasava,” (Iperiu 12:10).
E ka bibi dina mo vakanamata tiko ga ki na ituvatuva ni Kalou, ka sega ena nomu rarawa se dredre. Oya na vuna e a vosota rawa kina na rarawa ni kauveilatai ko Jisu, ka da sa vakauqeti me da muria na we ni yavana, “Me da vakaraici Jisu, o koya sa vakatekivuna e na sauma talega na noda vakabauta; o koya, e na vuku ni marau sa viritu e matana, sa vosota na kauveilatai,” (Iperiu 12:2).
Ko Corrie ten Boom, e dua ka a sota kaya na veivakararawataki levu ena dua na vale ni veivesu mai Jamani ena iKarua ni iValu Levu, e a vakamacalataka na kaukauwa vuni ni noda vakanamata taucoko ki na dua na ka: “Kevaka ko rai ki vuravura, ko na kunea ga na rarawa. Kevaka ko rai ki lomamu, ko na lomalailai. Ia, kevaka ko rai vei Karisito, ko na kunea na vakacegu.” Na itovo ni nomu vakanamata, ena vakatulewataka na draki ni bula ko na bula kina.
Na dina vuni ni dauvosota, oya, ni vakaiyalayala ga na dede ni nomu rarawa, ia na kemu isau e ka tawamudu. Ko Mosese e a vosota lako voli e dua na bula ni dredre “ni sa vakaraica tu na kena i sau,” (Iperiu 11:26). Ko Paula tale ga e a vosota vakakina na rarawa. E kaya, “Ia na noda rarawa mamada, sa dede vakalailai sara ga, sa vakayacora vei keda na serau levu sa uasivi cake vakalevu sara, ka tawa mudu,” (2 Korinica 4:17).
Kakua ni soro ki na rai lekaleka. Mo vakanamata tikoga ki na vuana mai muri: “Kevaka eda sa vosota vata kaya na ca, eda na vakalougatataki vata kaya talega. Ni’u sa vaka sa sega ni yaga me rau vakatauvatani na ka ca sa vosoti e na bula oqo kei na kalougata e na vakarairaitaki vei keda e muri,” (Roma 8:17-18).
Mo marau ka vakavinavinaka. E kaya vei keda na iVola Tabu, “Dou ia na vakavinavinaka e na vuku ni ka kecega: ni sa loma ni Kalou oqo vei kemudou e na vuku i Karisito Jisu,”
(1 Cesalonaika 5:18). E gadrevi iko na Kalou mo vakavinavinaka Vua ni na vakayagataka o Koya na nomu dredre me vakayacora kina na Nona inaki.
E kaya na iVola Tabu, “Dou reki tiko ga vua na Turaga,” (Filipai 4:4). E sega ni kaya, “Dou rekitaka na nomudou rarawa.” Mo reki vua na Turaga. Veitalia mada na veika e yaco tiko, ko sa rawa ni reki ena Nona loloma, Nona veikauwaitaki, Nona vuku, Nona kaukauwa, kei na Nona yalodina. E kaya ko Jisu, “Dou reki e na siga ko ya, ka rika e na marau: raica, sa levu na kena i sau vei kemudou mai lomalagi,” (Luke 6:23).
Eda sa rawa talega ni reki ni da kila ni sa sotava tiko vata kei keda na noda rarawa na Kalou. Eda sega ni qarava tiko e dua na Kalou ka yawa vei keda, se dua e dau kaburaka tu ga mai vakayawa vei keda na vosa ni veivakauqeti. Ia, na Kalou, e curu talega mai ki na loma ni bai ni noda rarawa. E a cakava vakakina ko Jisu ni a se bula voli e vuravura, ka cakava tale tikoga e daidai e lomada na Yalo Tabu. Ena sega ni laivi keda tu na Kalou me da tu vakai keda ga.
Mo cata sara na soro. Mo vosota vakadede ka me ia tikoga na nomu sasaga. E kaya na iVola Tabu, “Sa vakatubura na dauvosota na vakatovolei ni nomudou vakabauta. Ia me tini vinaka na cakacaka ni dauvosota, mo dou vinaka taucoko sara kina, me kakua na ka e yali,” (Jemesa 1:3-4).
Na vakatuburi ni yalomatua e cakacaka berabera. Ena veigauna eda via levea se drotaka kina na veika dredre ena bula oqo, eda vakataotaka tiko na ituvatuva ni noda tubu, ka da vakabera kina na tubu oqori, ka da qai tini ena rarawa e ca cake sara – na rarawa tawayaga ka dau sala vata mai kei na cakitaka se levea na ka e dodonu me da sotava ka walia. Ni ko sa ciqoma ka kila vinaka na kena tawamudu na vua ni nomu tubu vakayalo, ko sa na qai kila ni dodonu mo dau kerea vakalevu cake me vakayagataki na dredre ko sotava me vukei kina na nomu tarai cake vakayalo mo ucui Jisu.
Ko na kila ni ko sa matua cake tiko ena gauna ko sa tekivu raica kina na cakacaka ni Kalou ena veidraki duidui ni bula ko sotava ka dau sega ni vakaibalebale tu vei iko eliu.
Kevaka ko sotava tiko na leqa ena gauna sara ga oqo, kakua ni taroga, “Na cava e yaco kina vei au?” Ia, mo taroga ga, “Na cava ko ni via vakatavulica vei au mai na dredre oqo?” Ko na qai vakararavi tiko ga vua na Kalou ka cakava tiko na ka e dodonu. “Ni sa yaga vei kemudou na vosota, mo dou cakava na ka sa lewa na Kalou, ka me nomudou kina na ka ka yalataki,” (Iperiu 10:36).
Kakua ni soro – ia, mo tubu tikoga!
KA 25 NI SIGA
VAKANANUMA VOLI NA INAKI NI NOQU BULA
Tikina me Vakananumi: Ena daku ni dredre yadua, e tiko mai kina e dua na inaki.
Tikina Koula: “Ni da sa kila sa veivuke na ka kecega me ra vinaka kina era sa lomana na Kalou, ko ira era sa kacivi me vaka sa nakiti oti.” (Roma 8:28).
Taro mo Taroga: Na dredre cava au sa sotava mai, ka sa vakavuna na tubu levu duadua ena noqu bula?
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn